ธปท.เผยทั้งปีทุนไหลเข้า5หมื่นล.
ธปท.เผยทั้งปีเงินทุนไหลเข้าไทยแล้ว 5 หมื่นล้านบาท สะท้อนความมั่นใจของนักลงทุนต่อภาวะเศรษฐกิจครึ่งปีหลังปรับดีขึ้นต่อเนื่อง
18 ส.ค. 2553

ธปท.เผยทั้งปีเงินทุนไหลเข้าไทยแล้ว 5 หมื่นล้านบาท สะท้อนความมั่นใจของนักลงทุนต่อภาวะเศรษฐกิจครึ่งปีหลังปรับดีขึ้นต่อเนื่อง
นางธาริษา วัฒนเกส ผู้ว่าการ ธนาคารแห่งประเทศไทย(ธปท.) เปิดเผยว่า ขณะนี้เงินทุนไหลเข้าจากต่างประเทศไหลเข้ามาไทยแล้วประมาณ 5 หมื่นล้านบาท โดยในช่วงเดือนก.ค.-ส.ค.ไหลเข้ามาค่อนข้างสูง เฉลี่ยเดือนละ 2 หมื่นล้านบาท โดยเป็นการเข้ามาลงทุนในหลายภาคส่วน อย่างไรก็ตามถึงเงินทุนจะไหลเข้ามาค่อนข้างมาก แต่ค่าเงินบาทยังค่อนข้างนิ่ง มีเสถียรภาพ ไม่กระทบภาคส่งออก
“ถึงช่วงนี้เงินทุนไหเข้าจะเยอะ แต่การลงทุนในตลาดหุ้นสุทธิยังติดลบอยู่ประมาณ 2,000-3,000 ล้านบาท ในส่วนการอนุญาตให้นักลงทุนไทยไปลงทุนต่างประเทศธปท.ก็เปิดให้มากขึ้น ทำให้ปัจจุบันนักลงทุนไทยแทบจะไม่ต้องมาขออะไรเราก่อนออกไปลงทุน สามารถออกไปได้เลย ช่วยให้เงินทุนไหลเข้าและออกปรับสมดุลได้ดีขึ้น จากการที่คนไทยนำเงินไปลงทุนต่างประเทศมากขึ้น” นางธาริษากล่าว
นางธาริษา กล่าวว่า การที่นักลงทุนต่างชาติเข้ามาไทย เป็นตัวสะท้อนความมั่นใจนักลงทุนต่างชาติต่อเศรษฐกิจไทยปรับดีขึ้นด้วย ซึ่งเศรษฐกิจไทยในครึ่งปีหลังยังมีแนวโน้มขยายตัวได้ดีต่อเนื่อง เนื่องจากยังไม่มีปัจจัยอะไร ที่จะมาเปลี่ยนแปลงภาพเศรษฐกิจที่ธปท.เคยมองไว้ ว่าปีนี้น่าจะโตได้ระดับ 6.5-7.5% เพราะขณะนี้เศรษฐกิจก็ไม่ได้ร้อนแรง เงินเฟ้อถึงจะสูงขึ้นแต่ก็ไม่เป็นปัญหา  ในด้านปัจจัยต่างประเทศเศรษฐกิจโลกก็ไม่ได้เปลี่ยนจากภาพเดิมที่เคยมองไว้ ในครึ่งปีหลังจึงไม่มีอะไรน่าห่วง